OBH 5173/1999.
Az állampolgári jogok országgyűlési biztosának jelentése
Előadó: dr. Gróf Aranka

	Nem okoz visszásságot az Alkotmány 2. § (1) bekezdésében deklarált jogállamiságból fakadó jogbiztonság követelményével, illetve az ennek részét képező tisztességes eljáráshoz való joggal összefüggésben a nyomozó hatóság eljárása, ha a döntését a szakértői vélemények megállapításaira alapozva bizonyítékokkal alátámasztja, a nyomozás megtagadását határozatában részletesen indokolja, továbbá vizsgálja a cselekmény büntethetőségének elévülését is. 
	A panaszos 1991. évi jövedelemadó bevallásának ellenőrzése során a Baranya Megyei APEH Ellenőrzési Osztálya olyan kiadási bizonylatot talált, mely szerint a panaszos 1991. decemberében egy Ford Orion típusú személygépkocsit vásárolt, s ehhez 540.000,- Ft alapítványi támogatást is kapott. Az APEH feljelentése nyomán a Pécsi Városi Bíróság a panaszos ellen adócsalás bűncselekménye miatt elmarasztaló ítéletet hozott, melyet a másodfokú bíróság is helyben hagyott. A panaszos felülvizsgálati kérelméről - a panasz benyújtásának időpontjában - a Legfelsőbb Bíróság még nem döntött.
	A panaszos szerint az adásvételi szerződésen illetve a kiadási pénztárbizonylaton nem az ő aláírása szerepel, ezért ismeretlen tettes ellen magánokirat-hamisítás vétsége miatt, 1999. július 22-én feljelentéssel élt.
A büntetőeljárás lefolytatását a nyomozó hatóság megtagadta, mert az adóhatóság előtti eljárásba bevont igazságügyi írásszakértő, és a polgári peres eljárás során kirendelt igazságügyi írásszakértő is megállapította, hogy a kérdéses aláírások a panaszostól származnak.
	A nyomozást megtagadó határozat ellen a panaszos és meghatalmazott védője a Pécsi Városi Ügyészséghez panaszt nyújtottak be, s a nyomozás elrendelését kérték. A panaszt az ügyészség elbírálta, megalapozatlansága miatt elutasította, a jogi képviselő által felvetett egyéb bűncselekmény megvalósulásának lehetőségét is kizárta. 
	A panaszos az Országgyűlési Biztosok Panaszirodáján felvett bejelentésében sérelmezte, hogy a Pécsi Rendőrkapitányság a rendelkezésére álló adatok alapján úgy döntött, hogy a bűncselekmény elkövetésének alapos gyanúja hiányzik, ezért a nyomozás teljesítését megtagadta. A panaszos állítása szerint a nyomozó hatóság csak a bíróság megállapításait vette figyelembe, s a tényállás felderítése nélkül határozott. 
	A tényállás megállapítása, és a bizonyítékok mérlegelése a büntető ügyekben eljáró hatóságok feladata. A lefolytatott vizsgálatom során a bizonyítékokat újra nem értékelhettem, így nem foglalhattam állást a bűncselekmény elkövetésére vonatkozó alapos gyanú meglétéről és hiányáról sem.
	A hatósági eljárásokban a szakértő igénybevételére akkor kerül sor, ha a bizonyítandó tény megállapításához, vagy megítéléséhez különleges szakértelem szükséges. Az országgyűlési biztos - az eljárt hatóságokhoz hasonlóan - nem rendelkezik ezzel a különleges szakértelemmel, ezért vizsgálatom során a szakértő megállapításait sem bírálhattam felül. 
	Az állampolgári jogok országgyűlési biztosáról szóló 1993. évi LIX. törvény (Obtv.) 29. § (1) bekezdés f) pontja nem ad lehetőséget számomra a bírósági eljárás és döntés felülvizsgálatára, a panasz erre vonatkozó részével hatáskör hiányában nem foglalkoztam. 
	Vizsgálatom csak arra terjedt ki, hogy az érintett szervek - rendőrség, ügyészség - a jogszabályoknak megfelelően jártak-e el, illetve a tényállás megállapításánál túllépték-e a bizonyítékok mérlegelésére vonatkozó jogkörük alkotmányos határait. Az eddigi eljárás során olyan adat nem merült fel, mely fellépésemet indokolná.
	A részletesen indokolt, szakértői véleménnyel vagy véleményekkel alátámasztott határozatokkal összefüggésben nem merül fel a mérlegelési jogkör alkotmányos határainak túllépése, a bizonyítékok egyoldalú értékelése, tehát a tisztességes eljáráshoz való alkotmányos joggal kapcsolatos visszásság nem állapítható meg, s ez által nem sérült az Alkotmány 2. § (1) bekezdésében rögzített a jogállamiság és jogbiztonság követelménye sem. A fentiek alapján vizsgálatomat befejeztem.

Budapest, 2000. augusztus 21.

Gönczöl Katalin